CELEX: 32010D0430
Language: fi
Date: 2010-07-26 00:00:00
Title: 2010/430/YUTP: Neuvoston päätös 2010/430/YUTP, annettu 26 päivänä heinäkuuta 2010 , joukkotuhoaseiden leviämisen vastaisen EU:n strategian täytäntöönpanoa tukevien aseiden leviämistä vastustavien riippumattomien ajatushautomoiden eurooppalaisen verkoston perustamisesta

4.8.2010   
            
            
               FI
            
            
               Euroopan unionin virallinen lehti
            
            
               L 202/5
            
         NEUVOSTON PÄÄTÖS 2010/430/YUTP,
   annettu 26 päivänä heinäkuuta 2010,
   joukkotuhoaseiden leviämisen vastaisen EU:n strategian täytäntöönpanoa tukevien aseiden leviämistä vastustavien riippumattomien ajatushautomoiden eurooppalaisen verkoston perustamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan ja 31 artiklan 1 kohdan,
   sekä katsoo seuraavaa:
   
               (1)
            
            
               Eurooppa-neuvosto hyväksyi 12 päivänä joulukuuta 2003 joukkotuhoaseiden leviämisen vastaisen EU:n strategian, jäljempänä ’EU:n joukkotuhoasestrategia’, jonka III luvussa on lueteltu sekä unionissa että kolmansissa maissa toteutettavia toimenpiteitä joukkotuhoaseiden leviämisen torjumiseksi.
            
         
               (2)
            
            
               Unioni panee aktiivisesti täytäntöön EU:n joukkotuhoasestrategiaa ja on toteuttamassa sen III luvussa lueteltuja toimenpiteitä, muun muassa kehittämässä tarvittavia rakenteita unioniin.
            
         
               (3)
            
            
               Neuvosto antoi 8 päivänä joulukuuta 2008 päätelmät ja hyväksyi asiakirjan ’Euroopan unionin uudet toimintalinjat joukkotuhoaseiden ja niiden maaliinsaattamisjärjestelmien leviämisen torjumiseksi’, jäljempänä ’uudet toimintalinjat’, jossa todetaan, että joukkotuhoaseiden leviäminen on edelleen suurimpia turvallisuushaasteita ja että asesulkupolitiikka on olennainen osa yhteistä ulko- ja turvallisuuspolitiikkaa.
            
         
               (4)
            
            
               Neuvosto pyytää uusissa toimintalinjoissa toimivaltaisia neuvoston kokoonpanoja ja elimiä, komissiota, muita toimielimiä ja jäsenvaltioita toteuttamaan kyseisen asiakirjan mukaisia konkreettisia jatkotoimia, jotta sen tavoitteet saavutettaisiin vuoden 2010 loppuun mennessä.
            
         
               (5)
            
            
               Neuvosto korostaa uusissa toimintalinjoissa, että unionin toimissa aseiden leviämisen estämiseksi voitaisiin hyödyntää valtioista riippumattoman aseiden leviämisen estämisen verkoston tukea. Verkosto kokoaisi yhteen unionin strategisiin alueisiin erikoistuneita ulkopoliittisia instituutteja ja tutkimuskeskuksia ja tukeutuisi hyödyllisiin verkostoihin, jotka ovat jo olemassa. Tällaista verkostoa voitaisiin laajentaa sellaisissa kolmansissa maissa oleviin instituutioihin, joiden kanssa unioni käy erityistä aseiden leviämisen estämiseen liittyvää vuoropuhelua.
            
         
               (6)
            
            
               Eurooppa-neuvosto hyväksyi 15 ja 16 päivänä joulukuuta 2005 pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan unionin strategian, jäljempänä ’EU:n pienasestrategia’, jossa vahvistetaan suuntaviivat unionin toimille pienaseiden ja kevyiden aseiden osalta. EU:n pienasestrategian mukaan pienaseiden ja kevyiden aseiden sekä niissä käytettävien ampumatarvikkeiden laiton keskittyminen ja kauppa muodostavat vakavan uhan kansainväliselle rauhalle ja turvallisuudelle.
            
         
               (7)
            
            
               Yhtenä EU:n pienasestrategian tavoitteena on edistää tosiasiallista monenvälisyyttä pienaseiden ja kevyiden aseiden sekä niissä käytettävien ampumatarvikkeiden tarjonnan ja epävakauttavan leviämisen vastaisten kansainvälisten, alueellisten sekä unionin ja sen jäsenvaltioiden sisäisten järjestelyjen kehittämisessä,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Perustetaan aseiden leviämistä vastustavien riippumattomien ajatushautomoiden eurooppalainen verkosto tosiasiallisen monenvälisyyden, ennaltaehkäisyn ja kolmansien maiden kanssa tehtävän yhteistyön periaatteeseen perustuvan EU:n joukkotuhoasestrategian täytäntöönpanon tehostamiseksi ja seuraavien tavoitteiden edistämiseksi:
   
               a)
            
            
               Kannustetaan poliittista ja turvallisuutta koskevaa vuoropuhelua sekä kansalaisyhteiskuntien ja erityisesti asiantuntijoiden, tutkijoiden ja akateemisen yhteisön pitkän aikavälin keskustelua toimista joukkotuhoaseiden ja niiden maaliinsaattamisjärjestelmien leviämisen torjumiseksi.
            
         
               b)
            
            
               Annetaan asiaankuuluviin neuvoston työryhmiin osallistuville tilaisuus kuulla verkostoa aseiden leviämisen estämistä koskevissa kysymyksissä ja tarjotaan jäsenvaltioiden edustajille mahdollisuus osallistua verkoston kokouksiin, joissa puheenjohtajana toimii unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, edustaja.
            
         
               c)
            
            
               Muodostetaan hyödyllinen ensivaihe unionin ja kansainvälisen yhteisön toimille aseiden leviämisen estämiseksi ennen kaikkea antamalla raportti ja/tai suosituksia korkean edustajan edustajalle.
            
         
               d)
            
            
               Lisätään kolmansien maiden tietoisuutta aseiden leviämiseen liittyvistä haasteista ja unionin kanssa ja monenvälisillä foorumeilla, erityisesti Yhdistyneissä Kansakunnissa, tehtävän yhteistyön tarpeellisuudesta maailmanlaajuista huolta aiheuttavien aseiden leviämistä koskevien ohjelmien ennaltaehkäisemiseksi, hillitsemiseksi, pysäyttämiseksi ja mahdollisuuksien mukaan lopettamiseksi.
            
         2.   EU:n pienasestrategian mukaisesti ehdotetun aseiden leviämistä vastustavien riippumattomien ajatushautomoiden eurooppalaisen verkoston toiminta ei ulotu pelkästään joukkotuhoaseiden leviämisen aiheuttamiin uhkiin liittyvien kysymysten käsittelyyn, vaan se kattaa myös tavanomaisiin aseisiin, kuten pienaseisiin ja kevyisiin aseisiin, liittyvät kysymykset. Tavanomaisia aseita koskevien kysymysten sisällyttäminen verkoston toimintakenttään tarjoaa merkittävän välineen sitä vuoropuhelua varten, jota käydään unionin tämän alan toimista EU:n pienasestrategian ja tavanomaisia aseita koskevan unionin politiikan täytäntöönpanon puitteissa, ja mainittuja toimia koskevia suosituksia varten.
   3.   Tässä yhteydessä unionin tukea on määrä antaa seuraaville yksittäisille toimille:
   
               a)
            
            
               Tuetaan käynnistyskokouksen ja vuosittaisen konferenssin järjestämistä raportin ja/tai suosituksen esittämiseksi korkean edustajan edustajalle.
            
         
               b)
            
            
               Annetaan taloudellista ja teknistä tukea internetsivuston luomista varten, jotta helpotetaan yhteydenpitoa ja edistetään tutkimuksesta käytävää vuoropuhelua joukkotuhoaseisiin ja tavanomaisia aseisiin, kuten pienaseisiin ja kevyisiin aseisiin, liittyviä kysymyksiä analysoivien ajatushautomoiden verkoston keskuudessa.
            
         Hankkeiden yksityiskohtainen kuvaus on liitteessä.
   2 artikla
   1.   Korkea edustaja vastaa tämän päätöksen täytäntöönpanosta.
   2.   EU:n asesulkukonsortio, jonka muodostavat strategisen tutkimuksen säätiö (Fondation pour la Recherche Stratégique, FRS), Frankfurtin rauhantutkimusinstituutti (Peace Research Institute Frankfurt, HSFK/PRIF), kansainvälinen strategisten tutkimusten laitos (International Institute for Strategic Studies, IISS) ja Tukholman kansainvälinen rauhantutkimuslaitos (Stockholm International Peace Research Institute, SIPRI), huolehtii 1 artiklan 3 kohdassa tarkoitettujen hankkeiden teknisestä toteutuksesta. EU:n asesulkukonsortio suorittaa tämän tehtävän korkean edustajan alaisuudessa. Tätä varten korkea edustaja sopii tarvittavista järjestelyistä konsortion kanssa.
   3 artikla
   1.   Rahoitusohje 1 artiklan 3 kohdassa tarkoitettujen hankkeiden toteuttamiseksi on 2 182 000 euroa.
   2.   Edellä 1 kohdassa vahvistetulla määrällä rahoitettujen menojen hallinnointiin sovelletaan unionin yleiseen talousarvioon sovellettavia menettelyjä ja sääntöjä.
   3.   Komissio valvoo 1 kohdassa tarkoitettujen menojen asianmukaista hallinnointia. Tätä varten se tekee rahoitussopimuksen EU:n asesulkukonsortion kanssa. Tässä sopimuksessa määrätään, että konsortion on varmistettava Euroopan unionin osuuden näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle mahdollisista vaikeuksista kyseisessä prosessissa ja sopimuksen tekopäivästä.
   4 artikla
   1.   Korkea edustaja raportoi neuvostolle tämän päätöksen täytäntöönpanosta EU:n asesulkukonsortion laatimien säännöllisten raporttien pohjalta. Nämä raportit ovat perustana neuvoston suorittamalle arvioinnille.
   2.   Komissio raportoi 1 artiklan 3 kohdassa tarkoitettujen hankkeiden rahoitukseen liittyvistä näkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 36 kuukauden kuluttua 3 artiklan 3 kohdassa tarkoitetun rahoitussopimuksen tekemisestä.
   Tämän päätöksen voimassaolo päättyy kuitenkin 6 kuukauden kuluttua sen voimaantulosta, jos tällaista rahoitussopimusta ei ole tehty siihen mennessä.
   
      Tehty Brysselissä 26 päivänä heinäkuuta 2010.
      
         
            Neuvoston puolesta
         
         
            Puheenjohtaja
         
         S. VANACKERE
      
   
   
      LIITE
      
         JOUKKOTUHOASEIDEN LEVIÄMISEN VASTAISEN EU:N STRATEGIAN, JÄLJEMPÄNÄ ’EU:N JOUKKOTUHOASESTRATEGIA’, TÄYTÄNTÖÖNPANOA TUKEVIEN ASEIDEN LEVIÄMISTÄ VASTUSTAVIEN RIIPPUMATTOMIEN AJATUSHAUTOMOIDEN EUROOPPALAISEN VERKOSTON PERUSTAMINEN
      
      1.   Tavoitteet
      
      Tämän päätöksen tavoitteena on panna täytäntöön toimintapoliittinen suositus, jonka neuvosto antoi 8 päivänä joulukuuta 2008 asiakirjassa ”Euroopan unionin uudet toimintalinjat joukkotuhoaseiden ja niiden maaliinsaattamisjärjestelmien leviämisen torjumiseksi”. Asiakirjan mukaan unionin toimissa aseiden leviämisen estämiseksi voitaisiin hyödyntää tukea valtioista riippumattomalta aseiden leviämisen estämisverkostolta, joka kokoaa yhteen unionin strategisiin aloihin erikoistuneita ulkopoliittisia instituutteja ja tutkimuskeskuksia ja tukeutuu jo olemassa oleviin hyödyllisiin verkostoihin. Tällaista verkostoa voitaisiin laajentaa sellaisissa kolmansissa maissa oleviin instituutioihin, joiden kanssa unioni käy erityistä aseiden leviämisen estämiseen liittyvää vuoropuhelua.
      Tämä aseiden leviämistä vastustavien riippumattomien ajatushautomoiden verkosto pyrkisi kannustamaan poliittista ja turvallisuuteen liittyvää vuoropuhelua sekä kansalaisyhteiskuntien ja erityisesti asiantuntijoiden, tutkijoiden ja akateemisen yhteisön pitkän tähtäimen keskustelua toimista joukkotuhoaseiden ja niiden maaliinsaattamisjärjestelmien leviämisen torjumiseksi. Se muodostaa hyödyllisen ensivaiheen unionin ja kansainvälisen yhteisön toimille aseiden leviämisen estämiseksi.
      Verkoston työ on määrä ulottaa koskemaan tavanomaisiin aseisiin, kuten pienaseisiin ja kevyisiin aseisiin, liittyviä kysymyksiä mukaan lukien toimenpiteet, joilla varmistetaan vuoden 2005 pienaseita ja kevyitä aseita koskevan EU:n strategian, jäljempänä ’EU:n pienasestrategia’, jatkuva toteutus. Verkoston avulla tuetaan unionin toimien uusien puolien kehittämistä kattamaan tavanomaisiin aseisiin liittyvien turvallisuuskysymysten, kuten pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen, sekä ennaltaehkäisevät että reaktiiviset ulottuvuudet EU:n pienasestrategian mukaisesti. Tavanomaisten aseiden, kuten pienaseiden ja kevyiden aseiden, laittoman ja sääntelemättömän kaupan estäminen on lisäksi tunnustettu unionin erääksi ensisijaiseksi tavoitteeksi asekauppasopimusprosessin puitteissa.
      Verkosto voisi saada omalta osaltaan kolmannet maat tiedostamaan entistä paremmin joukkotuhoaseiden leviämiseen ja tavanomaisiin aseisiin liittyvät haasteet, kuten pienaseiden ja kevyiden aseiden sekä niissä käytettävien ampumatarvikkeiden laiton kauppa ja liiallinen keskittyminen, ja sen, että yhteistyötä on tehtävä unionin kanssa ja monenvälisillä foorumeilla, erityisesti Yhdistyneissä Kansakunnissa, aseiden leviämistä koskevien maailmanlaajuista huolta aiheuttavien ohjelmien sekä pienaseiden ja kevyiden aseiden ja niissä käytettävien ampumatarvikkeiden laittoman kaupan ja liiallisen keskittymisen ennaltaehkäisemiseksi, hillitsemiseksi, pysäyttämiseksi ja mahdollisuuksien mukaan lopettamiseksi.
      Unioni haluaa tukea tätä verkostoa seuraavasti:
      
                  —
               
               
                  järjestämällä käynnistyskokouksen ja vuosittaisen konferenssin raportin ja/tai suositusten esittämiseksi unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, edustajalle,
               
            
                  —
               
               
                  luomalla internetsivusto helpottamaan yhteydenpitoa ja edistämään tutkimuksesta käytävää vuoropuhelua aseiden leviämistä vastustavien ajatushautomoiden verkoston keskuudessa.
               
            2.   Verkoston organisointi
      
      Verkosto on avoinna kaikille asiaankuuluville unionin tutkimuslaitoksille ja ajatushautomoille ja sen on otettava täysin huomioon mielipiteiden moninaisuus unionissa.
      Verkoston on helpotettava valtioista riippumattomien asiantuntijoiden, jäsenvaltioiden edustajien ja unionin toimielimien välistä yhteydenpitoa. Verkoston on oltava valmis olemaan yhteydessä valtioista riippumattomiin kolmansien maiden toimijoihin monenvälisyyden ja kansainvälisen yhteistyön käsitteisiin perustuvien EU:n joukkotuhoasestrategian ja EU:n pienasestrategian mukaisesti. Verkoston toimeksianto kattaa joukkotuhoaseiden ja niiden maaliinsaattamisjärjestelmien leviämisen estäminen sekä tavanomaisiin aseisiin, kuten pienaseisiin ja kevyisiin aseisiin, liittyvät kysymykset.
      Verkoston puheenjohtajana toimii korkean edustajan edustaja joukkotuhoaseiden seurantakeskuksessa aseiden leviämisen estämiseksi toteutettavien toimenpiteiden osalta määritettyjen suuntaviivojen mukaisesti. Neuvoston asiaankuuluviin työryhmiin (yleisen aseriisunnan ja asevalvonnan työryhmä, asesulkutyöryhmä ja tavanomaisten aseiden viennin työryhmä jne.) osallistuvat voivat kuulla verkostoa aseiden leviämiseen estämiseen ja tavanomaisiin aseisiin, kuten pienaseisiin ja kevyisiin aseisiin, liittyvissä kysymyksissä, ja sen edustajat voivat osallistua verkoston kokouksiin. Verkoston kokoukset voidaan järjestää mahdollisuuksien mukaan rinnakkain työryhmien kokousten kanssa.
      FRS:n, HSFK/PRIF:n, IISS:n ja SIPRIn muodostaman EU:n asesulkukonsortion tehtävänä on hankkeen hallinnointi tiiviissä yhteistyössä korkean edustajan edustajan kanssa.
      Asesulkukonsortio kutsuu yhteistyössä korkean edustajan edustajan ja jäsenvaltioiden kanssa käynnistyskokoukseen ja vuosittaiseen konferenssiin osallistujia, jotka ovat erikoistuneet aseiden leviämisen estämiseen ja tavanomaisiin aseisiin liittyviin kysymyksiin. Osallistujien on osoitettava asiantuntemuksensa joukkotuhoaseiden leviämisen vastustamista ja tavanomaisiin aseisiin liittyviä kysymyksiä koskevien julkaisujen tai muun tutkimustoiminnan avulla.
      3.   Hankkeiden kuvaus
      
      3.1   Hanke 1: Järjestetään käynnistyskokous ja vuosittainen konferenssi raportteineen ja/tai suosituksineen
      
      3.1.1   Hankkeen tavoite
      
      Käynnistyskokouksen tavoitteena on perustaa unionissa olevien aseiden leviämistä vastustavien riippumattomien ajatushautomoiden eurooppalainen verkosto. Käynnistyskokous, jonka puheenjohtajana toimii korkean edustajan edustaja, hoitaa verkoston toimintaan liittyvät järjestelyt ja vuosittaisen konferenssin valmistelut raportin ja/tai suositusten esittämiseksi korkean edustajan edustajalle.
      Vuosittaisessa Carnegie-tyyppisessä aseiden leviämisen estämistä käsittelevässä konferenssissa, johon osallistuu unionin ja kolmansien maiden hallitusten asiantuntijoita ja riippumattomia ajatushautomoita, pohdittaisiin ja määritettäisiin uusia toimenpiteitä joukkotuhoaseiden ja niiden maaliinsaattamisjärjestelmien leviämisen torjumiseksi sekä tarkasteltaisiin tavanomaisiin aseisiin liittyviä haasteita, joihin kuuluu pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjunta. Vuosittainen konferenssi voitaisiin jakaa aihepiirikohtaisiin osioihin ja konferenssin päättävään täysistuntoon, jonka puheenjohtajana toimii korkean edustajan edustaja.
      Vuosittaisen konferenssin pohjalta laaditaan toimintapoliittinen raportti sekä joukko toimenpidesuosituksia korkean edustajan edustajalle. Raportti jaettaisiin unionin asiaankuuluville toimielimille ja jäsenvaltioille sekä saatettaisiin saataville verkossa.
      3.1.2   Hankkeen tulokset
      
      
                  —
               
               
                  Luodaan toimintatavat unionissa aseiden leviämistä vastustavien riippumattomien ajatushautomoiden eurooppalaiselle verkostolle.
               
            
                  —
               
               
                  Perustetaan laaja eurooppalainen aseiden leviämisen estämistä käsittelevä konferenssi, josta tulisi keskeinen tapahtumapaikka joukkotuhoaseiden ja niiden maaliinsaattamisjärjestelmien leviämisen torjuntaan tarkoitetuista toimenpiteistä käytävän strategisen keskustelun edistämiselle ja jossa tarkasteltaisiin tavanomaisiin aseisiin liittyviä haasteita, muun muassa pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjuntaa.
               
            
                  —
               
               
                  Toimitetaan toimintapoliittinen raportti ja/tai toimenpidesuosituksia, jotka tehostaisivat EU:n joukkotuhoasestrategian ja EU:n pienasestrategian täytäntöönpanoa ja jotka muodostaisivat hyödyllisen ensivaiheen aseiden leviämisen estämiseen tähtääville ja tavanomaisiin aseisiin liittyville unionin ja kansainvälisen yhteisön toimille.
               
            
                  —
               
               
                  Lisätään unionin toimielimien, jäsenvaltioiden, kansalaisyhteiskunnan ja kolmansien maiden tietoisuutta ja tietämystä joukkotuhoaseisiin ja niiden maaliinsaattamisjärjestelmiin liittyvistä uhista, jotta ne voivat ennakoida paremmin.
               
            3.1.3   Hankkeen kuvaus
      
      Hankkeen puitteissa hoidetaan kahden käynnistyskokouksen ja kahden vuosittaisen kokouksen järjestelyt sekä laaditaan kaksi raporttia ja/tai suosituksia:
      
                  —
               
               
                  käynnistyskokous, johon osallistuu unionista enintään 50 riippumatonta ajatushautomoa, jotka ovat erikoistuneet aseiden leviämisen estämiseen ja tavanomaisiin aseisiin, kuten pienaseisiin ja kevyisiin aseisiin, liittyviin kysymyksiin,
               
            
                  —
               
               
                  vuosittainen konferenssi, johon osallistuu hallitusten asiantuntijoita ja unionista ja kolmansista maista enintään 200 riippumatonta ajatushautomoa, jotka ovat erikoistuneet aseiden leviämisen estämiseen ja tavanomaisiin aseisiin, kuten pienaseisiin ja kevyisiin aseisiin, liittyviin kysymyksiin,
               
            
                  —
               
               
                  toimintapoliittinen raportti ja/tai toimenpidesuosituksia, jotka edistäisivät EU:n joukkotuhoasestrategian ja EU:n pienasestrategian täytäntöönpanoa.
               
            3.2   Hanke 2: Internetsivuston luominen
      
      3.2.1   Hankkeen tavoite
      
      Internetsivuston luominen helpottaa verkoston kokousten välistä yhteydenpitoa ja edistää aseiden leviämistä vastustavien ajatushautomoiden kesken tutkimuksesta käytävää vuoropuhelua. Unionin toimielimet ja jäsenvaltiot voisivat myös hyötyä hanketta koskevasta verkkosivustosta, jolla verkoston osallistujat voivat vapaasti vaihtaa tietoja, jakaa ajatuksia keskenään ja julkaista tutkimuksiaan joukkotuhoaseiden ja niiden maaliinsaattamisjärjestelmien leviämisen estämisestä ja tavanomaisiin aseisiin, kuten pienaseisiin ja kevyisiin aseisiin, liittyvistä kysymyksistä. Verkkosivustoon voisi liittyä sähköinen tiedotuslehti.
      Hankkeella huolehditaan verkossa tapahtuvasta tapahtumien seurannasta ja tarjotaan mahdollisuus eurooppalaisen tutkimustoiminnan tarkasteluun. Hanke edistää tutkimustulosten tehokasta levittämistä ajatushautomoiden yhteisön keskuudessa ja hallituspiireille. Tämä johtaa siihen, että entistä paremmin pystytään ennakoimaan ja tuntemaan uhat, jotka liittyvät joukkotuhoaseiden ja niiden maaliinsaattamisjärjestelmien leviämiseen ja tavanomaisiin aseisiin, kuten pienaseisiin ja kevyisiin aseisiin, mukaan lukien pienaseiden ja kevyiden aseiden ja niissä käytettävien ampumatarvikkeiden laiton kauppa ja liiallinen keskittyminen.
      3.2.2   Hankkeen tulokset
      
      
                  —
               
               
                  Sivusto, jolla aseiden leviämistä vastustavat ajatushautomot voivat keskustella joukkotuhoaseiden leviämiseen ja tavanomaisiin aseisiin, kuten pienaseisiin ja kevyisiin aseisiin, liittyviä kysymyksiä koskevista riippumattomista näkemyksistään ja analyyseistaan.
               
            
                  —
               
               
                  EU:n joukkotuhoasestrategian ja EU:n pienasestrategian paremman tuntemuksen edistäminen kansalaisyhteiskunnan keskuudessa ja unionin ja ajatushautomoiden verkoston välisenä viestintäkanavana toimiminen.
               
            
                  —
               
               
                  Mahdollisuuden antaminen verkoston kokousten ja niiden riippumattomien ajatushautomoiden asiakirjojen ilmaiseen lataamiseen verkosta, jotka saattavat olla halukkaita jakamaan tutkimustuloksensa ilman rahallista korvausta.
               
            
                  —
               
               
                  Unionin toimielimien, jäsenvaltioiden, kansalaisyhteiskunnan ja kolmansien maiden tietoisuuden ja tietämyksen lisääminen tavanomaisiin aseisiin, joukkotuhoaseisiin ja niiden maaliinsaattamisjärjestelmiin liittyvistä uhista, jotta ne pystyvät ennakoimaan paremmin.
               
            3.2.3   Hankkeen kuvaus
      
      Voitaisiin mahdollisuuksien mukaan ja tarvittaessa kartoittaa verkkoyhteisöpalvelutyyppisen tekniikan käyttöä kustannusten säästämiseksi ja mahdollisuuden suomiseksi verkoston osallistujien väliseen tutussa ympäristössä tapahtuvaan viestintään ja tiedonvaihtoon verkossa. Hankkeesta vastaava EU:n asesulkukonsortion, olisi vastuussa verkkosivun isännöinnistä, suunnittelusta ja teknisestä ylläpidosta. Konsortio voisi tarjota verkkosivustoa koskevaa peruskoulutusta korkean edustajan edustajalle ja asiaankuuluville neuvoston työryhmille.
      4.   Kesto
      
      Hankkeiden toteuttamisen arvioitu kokonaiskesto on 36 kuukautta.
      5.   Edunsaajat
      
      5.1   Suorat edunsaajat
      
      Sekä valtioiden että terroristien toimesta tapahtuva joukkotuhoaseiden leviäminen on todettu Euroopan turvallisuusstrategiassa ja EU:n joukkotuhoasestrategiassa kenties suurimmaksi uhkaksi unionin turvallisuudelle. EU:n pienasestrategiassa tunnustetaan niin ikään, että näiden aseiden sekä niissä käytettävien ampumatarvikkeiden laiton kauppa ja liiallinen keskittyminen muodostavat vakavan uhan kansainväliselle rauhalle ja turvallisuudelle. Ehdotettuja hankkeita käytetään yhteisen ulko- ja turvallisuuspolitiikan tarkoituksiin, ja niillä edistetään Euroopan turvallisuusstrategiassa vahvistettujen strategisten tavoitteiden saavuttamista.
      5.2   Välilliset edunsaajat
      
      Hankkeiden välillisiä edunsaajia ovat
      
                  a)
               
               
                  unionista ja kolmansista maista olevat riippumattomat, aseiden leviämisen estämiseen ja tavanomaisiin aseisiin, kuten pienaseisiin ja kevyisiin aseisiin, liittyviin kysymyksiin erikoistuneet ajatushautomot;
               
            
                  b)
               
               
                  unionin toimielimet;
               
            
                  c)
               
               
                  unionin jäsenvaltiot;
               
            
                  d)
               
               
                  kolmannet maat
               
            6.   Hankkeeseen osallistuvat kolmannet osapuolet
      
      Hankkeet rahoitetaan kokonaisuudessaan tällä päätöksellä. Verkoston asiantuntijoita voidaan pitää hankkeisiin osallistuvina kolmansina osapuolina. He noudattavat työssään vakiosääntöjään.
      7.   Menettelyyn liittyvät näkökohdat, yhteensovittaminen ja ohjauskomitea
      
      Ohjauskomitea muodostuu korkean edustajan edustajasta ja 8 kohdassa tarkoitetusta täytäntöönpanosta vastaavasta elimestä. Ohjauskomitea tarkastelee neuvoston päätöksen täytäntöönpanoa säännöllisesti, vähintään joka kuudes kuukausi, myös sähköisiä viestintävälineitä käyttäen.
      8.   Täytäntöönpanosta vastaava elin
      
      EU:n asesulkukonsortion tehtävänä on tämän päätöksen tekninen täytäntöönpano, ja se hoitaa tehtävänsä korkean edustajan valvonnassa. Konsortio toimii tehtäviään suorittaessaan tarvittaessa yhteistyössä korkean edustajan, jäsenvaltioiden ja muiden sopimusvaltioiden sekä kansainvälisten järjestöjen kanssa.